



**PREDLOG LOKALNOG AKCIONOG PLANA ZA POSTIZANJE RODNE RAVNOPRAVNOSTI U GLAVNOM GRADU ZA PERIOD 2019-2020. GODINE**

 Rodna ravnopravnost podrazumijeva ravnopravno učešće žena i muškaraca, kao i lica drukčijih rodnih identiteta u svim oblastima javnog i privatnog sektora, jednak položaj i jednake mogućnosti za ostvarivanje svih prava i sloboda i korišćenje ličnih znanja i sposobnosti za razvoj društva, kao i ostvarivanje jednake koristi od rezultata rada.

 Rod je društveno uspostavljena uloga žena i muškaraca u javnom i privatnom životu koja se razvila na biološkoj razlici polova.

 Pol predstavlja biološku karakteristiku po kojoj se razlikuju ljudska bića na muška i ženska.

 Jednake mogućnosti podrazumijevaju nepostojanje ograničenja po osnovu pola za učešće muškaraca i žena u političkoj, ekonomskoj, društvenoj, kulturnoj i drugim oblastima života, čime se obezbjeđuje ostvarivanje njihovih prava i sloboda.

 Nasilje po osnovu pola je djelo kojim se nanosi ili može biti nanijeta fizička, mentalna, seksualna ili ekonomska šteta ili patnja, kao i prijetnja takvim djelom koja ozbiljno sputava lice da uživa u svojim pravima i slobodama u javnom ili privatnom životu, uključujući porodično nasilje, incest, silovanje i trgovinu ljudima, u skladu sa posebnim zakonom.

 Rodna ravnopravnost se bazira na jednostavnom principu jednakog prava svih ljudskih bića da razvijaju svoje sposobnosti, usavršavaju lične kapacitete, učestvuju u izgradnji i obogaćivanju društvenih dobara, kontrolišu i podjednako koriste resurse zajednice čiji su članovi/ice.

 Istovremeno, to znači i priznavanje prava na jednakost i prava na različitost, što konceptu rodne ravnopravnosti daje širinu u osvjetljavanju različitih uloga i odnosa muškaraca i žena u svakom pojedinačnom društvu, te afirmisanje svih pozitivnih vrijednosti koje nastaju različitim potrebama, težnjama i znanjima pojedinaca/ki, kao i specifičnostima koje potiču od bioloških razlika.

 Jednaka prava muškaraca i žena i zaštita njihovih ljudskih prava su neophodni za mir, održivu demokratiju, ekonomski razvoj, a shodno tome i za bezbjednost i stabilnost.

 Ravnopravnost muškaraca i žena utemeljena je međunarodnim i nacionalnim pravnim izvorima.

 Akcioni plan za postizanje rodne ravnopravnosti u Glavnom gradu za period 2019.-2020. godine (u daljem tekstu: Plan) je razvojni dokument na nivou Glavnog grada za implementaciju politike rodne ravnopravnosti.

 Plan se oslanja na tri osnovna činioca:

* normativni kontekst –međunarodni i domaći;
* kontekst strateških planskih dokumenata koji se donose na državnom nivou;
* socijalni kontekst u Glavnom gradu.

 Plan je zasnovan na međunarodnim i domaćim pravnim izvorima koji tretiraju problematiku rodne ravnopravnosti.

 Dokumenta usvojena od strane UN su: Univerzalna deklaracija o ljudskim pravima (1948. godine), Konvencija o zabrani svih oblika diskriminacije žena (1979. godine) i Opcionog Protokola kao pravnog sredstva za sprovođenje Konvencije, Pekinške deklaracije i Platforme za akciju (1995. godine).

 Među najvažnijim dokumentima usvojenim od strane Savjeta Evrope su: Evropska konvencija za zaštitu ljudskih prava i osnovnih sloboda; Evropska socijalna povelja, te niz Preporuka - o uravnoteženom učešću muškaraca i žena u javnom i političkom odlučivanju; o integrisanju rodnog principa u javnu politiku; o pomirenju radnog i porodičnog života; o zaštiti žena od nasilja; o standardima i mehanizmima za postizanje rodne ravnopravnosti; rodno budžetiranje kao sredstvo za očuvanje ženskog zdravlja, zatim Rezolucija 176 (2004.) o uvođenju načela rodne ravnopravnosti na regionalni i lokalni nivo; Priručnik – rodno budžetiranje praktična implementacija CDEG (2008.)15; Konvencija o sprečavanju i borbi protiv nasilja nad ženama i nasilja u porodici (Istanbul, maj 2011.), čija je među prvima potpisnicama i Crna Gora.

 Među dokumentima OEBS-a su: Moskovski dokument, OSCE Akcioni plan za promovisanje rodne ravnopravnosti, Odluka Ministarskog savjeta (MS) 14/05 o ženama i sprječavanju konflikta, kriznim situacijama i post-konfliktnom oporavku, Odluka MS 15/05o sprječavanju i borbi protiv nasilja nad ženama, Odluka MS 7/09o učešću žena u javnom i političkom životu.

 Međunarodna organizacija rada usvojila je više konvencija, od kojih treba istaći: Konvencija 100 o jednakim zaradama za rad jednake vrijednosti, Konvencija 111 o sprječavanju diskriminacije u pogledu zapošljavanja i zanimanja, Konvencija 156 o jednakim mogućnostima i jednakom tretmanu radnika i radnica, Konvencija 183 o zaštiti materinstva (2000).

 Dokumenta Evropske unije su: Amsterdamski ugovor, te mnogobrojne direktive - 75/117/EEZ o primjeni principa jednakog tretmana za žene i muškarce u odnosu na dostupnost zaposlenja, profesionalnu obuku, napredovanje na radnom mjestu (76/2007/EEZ, 79/7/EEZ, 86/378/EEZ), dok posebnu zaštitu za radnice trudnice, materinstvo i roditeljsko odsustvo utvrđuju sledeće direktive: 86/613/EEZ, 92/85/EEZ, 96/34/EEZ. Značajne su i Direktiva 76/207/EEZ koja se tiče jednakog tretmana za žene i muškarce u odnosu na pristup zaposlenju, profesionalne obuke, napredovanje na poslu, kao i na uslove rada, poznata kao direktiva jednakog tretmana, kao i Direktiva 2002/73/EZ koja je dopuna direktive jednakog tretmana i po prvi put jasno definiše seksualno uznemiravanje na radnom mjestu.

Takođe, Direktiva 2006/54/EZ objedinjuje 6 direktiva i odnosi se na primjenu principa jednakih mogućnosti i jednakog tretmana žena i muškaraca u odnosu na zaposlenje i zanimanje.

 Značajna je i Povelja o osnovnim pravima 2000, kao i Strategija za ravnopravnost žena i muškaraca 2010. – 2015. (koji predstavlja radni program za rodnu ravnopravnost EK), zatim Evropa 2020 – Strategija razvoja.

 Nacionalni pravni izvori koji se odnose na oblast rodne ravnopravnosti pored Ustava Crne Gore, koji garantuje ravnopravnost žena i muškaraca i obavezuje državu da na polju rodne ravnopravnosti vodi politiku jednakih mogućnosti, kao i da preduzima posebne mjere kako bi se one stvorile, čine još zakoni, kao i drugi pravni dokumenti.

 Pored Zakona o rodnoj ravnopravnosti, u Crnoj Gori donijeto je više antidiskriminacionih zakona: Zakon o zabrani diskriminacije, Zakon o zaštiti od nasilja u porodici, Zakon o besplatnoj pravnoj pomoći i druge, a u mnoge zakone iz različitih oblasti unesene su norme antidiskriminacionog karaktera, odnosno norme kojima se obezbjeđuje ravnopravnost žena i muškaraca (Zakon o radu, Zakon o zapošljavanju i ostvarivanju prava iz osiguranja od nezaposlenosti, Zakon o izboru odbornika i poslanika, Zakon o Ustavnom sudu Crne Gore, Zakon o Sudskom savjetu i sudijama, Zakon o Državnom tužilaštvu, Zakonik o krivičnom postupku, Zakon o strancima i dr.), što je sve od uticaja na položaj žena u crnogorskom društvu.

1. **NAČELA**

Evropska povelja o rodnoj ravnopravnosti na lokalnom nivou ističe sljedeća načela kao fundamentalna na polju rodne ravnopravnosti:

* **Ravnopravnost žena i muškaraca je fundamentalno pravo** - Lokalne i regionalne uprave moraju ovo pravo sprovoditi u svim domenima svoje odgovornosti, uključujući obavezu da eliminišu sve oblike diskriminacije, bila ona direktna ili indirektna;
* **Da bi rodna ravnopravnost bila zagarantovana, moraju se rješavati pitanja višestruke diskriminacije i hendikepa -** Višestruka diskriminacija i hendikep bazirani na, osim rodnim, razlikama u rasi, boji, etničkoj i društvenoj pripadnosti, genetskim karakteristikama, jeziku, vjeri ili vjerovanju, političkom ili drugom mišljenju, pripadnosti nacionalnoj manjini, imovini, rođenju, invaliditetu, starosti, seksualnoj orjentaciji ili društveno-ekonomskom statusu, moraju takođe biti uzeti u obzir prilikom rješavanja pitanja ravnopravnosti između žena i muškaraca;
* **Podjednako učešće žena i muškaraca u procesima odlučivanja je preduslov za demokratsko društvo** - Pravo na ravnopravnost žena i muškaraca zahtijeva da lokalne i regionalne vlasti preduzmu sve odgovarajuće mere i usvoje sve potrebne strategije u cilju promovisanja podjednake zastupljenosti i učešća žena i muškaraca u svim sferama uprave;
* **Eliminisanje rodnih stereotipa je fundamentalno za postizanje ravnopravnosti između žena i muškaraca** -Lokalne i regionalne vlasti moraju podsticati eliminaciju stereotipa i prepreka na kojima se temelje nejednakosti u pogledu statusa i položaja žena i koji povećavaju nejednako vrednovanje uloga žena i muškaraca u političkom, ekonomskom, društvenom i kulturnom smislu;
* **Uvršćivanje rodnih stavova u sve aktivnosti lokalne i regionalne uprave je neophodno u procesu poboljšanja ravnopravnosti između žena i muškaraca** - Stanovišta rodne ravnopravnosti moraju biti uzeta u obzir prilikom sastavljanja strategija, metoda i instrumenata koji utiču na svakodnevni život lokalnog stanovnišva. Iskustvo žena na lokalnom nivou, uključujući i njihove životne i radne uslove, moraju biti analizirani i uzeti u obzir;
* **Pravilno obezbjeđivanje resursa za akcioni plan i program je neophodan alat u unaprjeđivanju rodne ravnopravnosti** - Lokalne i regionalne uprave moraju sastaviti akcioni plan i program ravnopravnosti, koji obuhvata dovoljno finansijskih i ljudskih resursa koji su potrebni za njegovo sprovođenje.
1. **METODOLOGIJA**

Plan je urađen u skladu sa :

 Zakonom o rodnoj ravnopravnosti („Službeni list RCG“, broj: 46/07 i „Službeni list Crne Gore“ broj: 73/10, 40/11 i 35/15), kojim je propisana dužnost državnih organa, organa državne uprave i lokalne samouprave, javnih ustanova, javnih preduzeća i drugih pravnih lica koja vrše javna ovlašćenja da, radi postizanja rodne ravnopravnosti, u svim fazama planiranja, donošenja i sprovođenja odluka, kao i preduzimanja aktivnosti iz svoje nadležnosti ocjenjuju i vrednuju uticaj tih odluka i aktivnosti na položaj žena i muškaraca. Takođe, propisano je da opštine, Glavni grad i Prijestonica u okviru svojih nadležnosti, podstiču i ostvaruju rodnu ravnopravnost, odnosno preduzimaju mjere i aktivnosti od značaja za ostvarivanje rodne ravnopravnosti;

 Planom aktivnosti za postizanje rodne ravnopravnosti u Crnoj Gori 2017-2021, koji je Vlada Crne Gore usvojila u martu 2017. godine, koji predstavlja razvojni dokument za implementaciju politika rodne ravnopravnosti, zasnovanog na međunarodnim i domaćim pravnim izvorima koji tretiraju problematiku rodne ravnopravnosti, čiji je cilj, između ostalog, i pružanje institucionalnih mehanizama za sprovođenje rodne ravnopravnosti u svim lokalnim samoupravama;

 Odlukom o ostvarivanju rodne ravnopravnosti („Službeni list Crne Gore-opštinski propisi“, broj: 11/14 i 26/17), propisano je da se princip ravnopravnosti obezbjeđuje donošenjem i realizacijom lokalnih planova djelovanja;

 Deklaracijom o ravnopravnosti polova („Službeni list RCG-opštinski propisi“, broj: 04/04) propisano je da je preduslov za uključivanje što većeg broja žena u sferu javnog života, njihovo osnaženje, kroz edukativne programe i statističke studije o muškarcima i ženama u rodnoj perspektivi;

 Memorandumom o saradnji potpisanim 28. novembra 2014. godine, između Misije OEBS-a u Crnoj Gori, Ministarstva za ljudska i manjinska prava - Odjeljenja za poslove rodne ravnopravnosti i Glavnog grada, koji ima za cilj uspostavljanje principa po kojima će se vršiti međusobne konsultacije, razmjenjivati informacije i zajednički raditi na realizaciji aktivnosti koje imaju za cilj uspostavljanje rodne ravnopravnosti na lokalnom nivou. Memorandumom je, kao jedna od aktivnosti definisana i obaveza Skupštine Glavnog grada da usvoji Lokalni akcioni plan za postizanje rodne ravnopravnosti.

Za potrebe izrade Nacrta Plana, gradonačelnik je formirao Radnu grupu koju su sačinjavale predstavnice:

* Službe Skupštine Glavnog grada;
* Sekretarijata za rad, mlade i socijalno starnje;
* Sekretarijata za finasije;
* Sekretarijata za kulturu i sport;
* Službe gradonačelnika;
* JU Centra za socijalni rad za Glavni grad – Podgorica, opštine u okviru Glavnog grada- Golubovci i Tuzi ;
* Ministarstva za ljudska i manjinska prava Crne Gore.

U postupku izrade ovog Plana prikupljani su podaci od relevantnih državnih institucija.

Krajem 2017. godine Glavni grad je započeo sa aktivnostima na izradi Predloga lokalnog akcionog plana za rodnu ravnopravnost u Glavnom gradu. S tim u vezi raspisan je Javni poziv nevladinim organizacijama koje se bave pitanjima rodne ravnopravnosti za učešće u radu Radne grupe na izradi Predloga lokalnog akcionog plana za postizanje rodne ravnopravnosti u Glavnom gradu. Javni poziv nevladinim organizacijama za saradnju i partnerstvo, broj: 06-032/17-4331 od 27. oktobra 2017. godine objavljen je u dnevnim listovima i na sajtu Glavnog grada, trajao je 15 dana i na isti se nije prijavila niti jedna nevladina organizacija. Nakon toga, gradonačelnik je donio Rješenje o obrazovanju Radne grupe, broj: 01-031/17-8536 od 22. novembra 2017. godine.

1. **OPIS STANJA**

 Prema podacima dobijenim iz Monstata, u aprilu 2018. godine, u Crnoj Gori živi 618 500 stanovnika, od čega je u Glavnom gradu Podgorici 184 600 stanovnika. Od ukupnog broja stanovnika u Podgorici, 90 300 je muškog pola, a 94 300 žena. U Podgorici je zaposleno 87 000 stanovnika, od čega 46 300 muškaraca i 40 600 žena.

 Na evidenciji Zavoda za zapošljavanje na dan 31. januar 2018. godine nalazilo se ukupno 48.580 nezaposlenih lica (od čega 28.531 žena), dok je na teritoriji Glavnog grada Podgorica bilo 11050 nezaposlenih lica, od kojih je 6895 (62.4℅) žena.

 Prema podacima Ministarstva prosvjete Crne Gore iz februara 2018. godine, u Glavnom gradu -Podgorica nalazi se 45 obrazovno-vaspitnih ustanova (2 predškolske ustanove, 2 resursna centra, 30 osnovnih škola i 11 srednjih škola), u kojima je 4029 zaposlenih, od kojih 714 muškaraca (17,7℅) i 3315 žena (82,3℅). Od 45 direktora/ica, 20 (44,4℅) su muškarci, a 25 (55,6℅) žena.

 Na teritoriji Glavnog grada Podgorice, sjedište ima 6 zdravstvenih ustanova: Dom zdravlja Podgorica, Zavod za hitnu medicinsku pomoć, Zavod za transfuziju krvi Crne Gore, Klinički centar Crne Gore,  Institut za javno zdravlje i ZU Apoteke Crne Gore –Montefarm. U navedenim ustanovama, ukupno je 3726 zaposlenih, od čega je 2777 (74,53℅) žena i 949 (25,47℅) muškaraca.

 Prema podacima Ministarstva rada i socijalnog staranja Crne Gore, u JU „Centar za djecu i mlade“ Ljubović, ukupno je 39 zaposlenih, od kojih su 23 žene (58,9%), a 16 muškarci (41,1%), a na rukovodećem mjestu je žena; u JU Zavod „Komanski most“ Podgorica, ukupno je 83 zaposlenih, od kojih je 70 žena (84,3%), a 13 muškaraca (15,6%), a na rukovodećem mjestu je muškarac; u Centru za socijalni rad Podgorica ukupno je 100 zaposlenih, od kojih je 85 žena (85%) i 15 muškaraca (15%), a na rukovodećem mjestu je žena; u Zavodu za socijalnu i dječju zaštitu, ukupno je 16 zaposlenih, od kojih je 12 žena (75%) i 4 muškarca (25%), a na rukovodećem mjestu je muškarac.

 Prema podacima Ministarstva kulture Crne Gore u javnim ustanovama kulture na teritoriji Glavnog grada, ukupno je 295 zaposlenih, od kojih je 144 muškarca (48,81℅) i 151 žena (51,19℅). Na rukovodećim mjestima je 30 zaposlenih, od kojih je 15 muškaraca i 15 žena.

 Prema podacima Sekretarijata za lokalnu samoupravu, iz januara 2018. godine, u Glavnom gradu (organima uprave, stručnim i posebnim službama i javnim službama čiji je osnivač Glavni grad), ukupno je 2880 zaposlenih. Na mjestima gradonačelnika, zamjenika gradonačelnika su muškarci, a na mjestu v.d. glavnog administratora žena.

U Skupštini Glavnog grada Podgorica predsjednik i sekretar su muškarci.

 U organima uprave Glavnog grada, stručnim i posebnim službama ukupno je 703 zaposlenih, od čega je 368 žena, i 335 muškarca. Na rukovodećim mjestima u organima/službama Glavnog grada su 4 žene (Sekretarijat za lokalnu samoupravu, Sekretarijat za kulturu i sport, Služba gradonačelnika i Služba glavnog administratora) i 15 muškaraca (Sekretarijat za finansije,Sekretarijat za planiranje i uređenje prostora i zaštitu životne sredine,Sekretarijat za komunalne poslove i saobraćaj,Sekretarijat za rad, mlade i socijalno staranje, Služba Skupštine, Služba za zajedničke poslove, Uprava lokalnih javnih prihoda, Direkcija za imovinu, Komunalna policija, Komunalna inspekcija, Služba zaštite, Centar za informacioni sistem, Služba za unutrašnju reviziju, Služba menadžera i Služba za javne nabavke).

 U javnim službama čiji je osnivač Glavni grad, je prema podacima iz marta 2018. godine, ukupno 2361 zaposlenih, od čega je 745 žena i 1616 muškarca. Na rukovodećim mjestima izvršnog direktora/ke ili direktora/ke u okviru 21 javne službe čiji je osnivač Glavni grad (društva sa ograničenom odgovornošću i javne ustanove) je 7 žena ("Čistoća" d.o.o., "Zelenilo" d.o.o., "Putevi" d.o.o., JU "Gradsko pozorište", JU Kulturno-informativni centar "Budo Tomović", JU Kulturno-informativni centar "Zeta" Golubovci, JU Dnevni centar za djecu i omladinu sa smetnjama i teškoćama u razvoju) i 14 muškaraca ("Vodovod i kanalizacija" d.o.o., "Komunalne usluge" d.o.o., "Pogrebne usluge" d.o.o., "Sportski objekti" d.o.o., "Tržnice i pijace" d.o.o., "Deponija" d.o.o., "Parking servis Podgorica" d.o.o., Agencija za izgradnju i razvoj Podgorice d.o.o., Agencija za stanovanje d.o.o., JU Narodna biblioteka "Radosav Ljumović", JU"Muzeji i galerije", JU Kulturno-informativni centar "Malesija" Tuzi, JU za brigu o djeci "Dječji savez" i JU za smještaj, rehabilitaciju i resocijalizaciju korisnika psihoaktivnih supstanci).

 Organi upravljanja društvima sa ograničenom odgovornošću - odbori direktora se sastoje od 5 članova. Od ukupno 55 članova/ica odbora direktora, 14 su pripadnice ženskog pola (25,45 %), a pripadnika muškog pola je 41 (74,55 %). U jednom odboru direktora ("Deponija" d.o.o.) nijesu zastupljene pripadnice ženskog pola. Od 11 odbora direktora d.o.o. u jednom odboru direktora ("Pogrebne usluge") predsjednica je pripadnica ženskog pola.

 Glavni grad je osnivač 9 javnih ustanova(Narodna biblioteka "Radosav Ljumović", "Muzeji i galerije", "Gradsko pozorište", Kulturno-informativni centar "Budo Tomović", Kulturno-informativni centar "Zeta" Golubovci, Kulturno-informativni centar "Malesija" Tuzi, Javna ustanova za brigu o djeci "Dječji savez", Javna ustanova za smještaj rehabilitaciju i resocijalizaciju korisnika psihoaktivnih supstanci i Javna ustanova Dnevni centar za djecu i omladinu sa smetnjama i teškoćama u razvoju).

 Organi upravljanja u javnim ustanovama – savjeti i upravni odbori se sastoje od 5 članova, a jedan upravni odbor ima 3 člana.

 Od ukupno 43 člana savjeta i upravnih odbora, 19 su pripadnice ženskog pola (44,19 %), a pripadnika muškog pola je 24 (55,81 %). U jednom Savjetu (KIC "Malesija" Tuzi) nijesu zastupljene pripadnice ženskog pola. Od 9 savjeta i upravnih odbora javnih ustanova, u jednom Savjetu (KIC "Budo Tomović") i u jednom upravnom odboru (JU Dnevni centar za djecu i omladinu sa smetnjama i teškoćama u razvoju) predsjednice su pripadnice ženskog pola.

 Dakle, od ukupno 98 članova/ica organa upravljanja d.o.o. i javnih ustanova, 33 su pripadnice ženskog pola (33,67 %), a pripadnika muškog pola je 65 (66,33 %). Od ukupno 20 organa upravljanja d.o.o. i javnih ustanova u tri su predsjednice pripadnice ženskog pola.

 Prema podacima iz marta 2018. godine od ukupno 59 odbornika/ca, u Skupštini Glavnog grada, je 21 (35,59 %) odbornica, i 38 (64,40 %) odbornika.

 Skupština Glavnog grada kao stalna radna tijela obrazovala je 5 odbora i 3 savjeta, a svi odbori imaju predsjednika i po osam članova.

 U Odboru za Statut i propise zastupljene su 4 pripadnice ženskog pola, a u Odboru za izbor i imenovanja zastupljene su 3 pripadnice ženskog pola (jedan član Odbora nije imenovan). U Odboru za finansije, privredu i razvoj zastupljene su 2 pripadnice ženskog pola, a u Odboru za društvene djelatnosti, međuopštinsku i međunarodnu saradnju zastupljeno je 5 pripadnica ženskog pola. U Odboru za planiranje i uređenje prostora, komunalno-stambenu djelatnost, saobraćaj i zaštitu životne sredine zastupljena je jedna pripadnica ženskog pola. Savjet za davanje predloga naziva naselja, ulica i trgova ima predsjednika i 12 članova, od kojih su 3 pripadnice ženskog pola. Savjet za pitanja lica sa invaliditetom ima predsjednika i 12 članova, od kojih je 6 pripadnica ženskog pola (jedan član Savjeta nije imenovan). Savjet za prevenciju narkomanije ima predsjednika i 8 članova, od kojih su 4 pripadnice ženskog pola. Dakle, od ukupno 78 članova stalnih radnih tijela Skupštine Glavnog grada, 28 su pripadnice ženskog pola (35,89 %), a pripadnika muškog pola je 50 (64,10 %). Od 44 člana 5 odbora, 15 je pripadnica ženskog pola, a od 34 člana 3 Savjeta 13 je pripadnica ženskog pola. U stalnim radnim tijelima Skupštine Glavnog grada, na mjestu predsjednice radnog tijela zastupljene su tri pripadnice ženskog pola (Odbor za izbor i imenovanja, Savjet za davanje predloga naziva naselja, ulica i trgova i Savjet za prevenciju narkomanije).

**4.PRIORITETNE OBLASTI**

Planom je predviđeno sedam prioritetnih oblasti i to:

* unapređenje ljudskih prava žena i rodne ravnopravnosti;
* rodna ravnopravnost u obrazovanju;
* rodna ravnopravnost u ekonomiji;
* rodno zasnovano nasilje;
* rodno osjetljiva zdravstvena zaštita;
* mediji i kultura;
* ravnopravnost u procesu odlučivanja u političkom i javnom životu.

**5.STRATEŠKI CILJEVI**

 Planom su, kroz sedam prioritetnih oblasti, definisani strateški i konkretni ciljevi, kako slijedi:

* Unapređenje ljudskih prava žena i rodne ravnopravnosti

**Strateški cilj: Uspostavljanje društva jednakih mogućnosti i eliminisanje svih oblika diskriminacije po osnovu pola**

Cilj 1.1. Načelo rodne ravnopravnosti integrisano u izradu i primjenu svih lokalnih dokumenata i djelovanja lokalnih tijela

Cilj 1.2. Sprovođenje međunarodnih instrumenata za zaštitu ljudskih prava žena

Cilj 1.3. Promocija antidiskriminacionog zakonodavstva

* Rodna ravnopravnost u obrazovanju

**Strateški cilj: Uvođenje rodno osjetljivog obrazovanja i vaspitanja**

Cilj 2.1. Promovisati učešće žena u obrazovnim programima

Cilj 2.2. Unaprijeđena rodna ravnopravnost u sportu

* Rodna ravnopravnost u ekonomiji

**Strateški cilj: Povećati zaposlenost žena i ukloniti diskriminaciju žena na tržištu rada**

Cilj 3.1. Povećana zapošljivost žena, posebno teže zapošljivih kategorija

Cilj 3.2. Podsticati žensko preduzetništvo i samozapošljavanje

Cilj 3.3. Postignut visok stepen usklađenosti radnih i porodičnih obaveza žena i muškaraca

Cilj 3.4. Promocija antidiskriminacionog zakonodavstva u oblasti prava na rad

* Rodno zasnovano nasilje

**Strateški cilj: Suzbiti sve oblike nasilja nad ženama i nasilja u porodici, te unaprijediti položaj i zaštitu prava žrtava svih oblika nasilja**

Cilj 4.1 . Promovisanje mehanizama za borbu protiv trgovine ljudima

Cilj 4.2. Ojačan sistem socijalne i druge podrške i zaštite žrtava nasilja u porodici

Cilj 4.3. Povećan nivo informisanosti i znanja javnosti o posljedicama rodno zasnovanog nasilja i zakonskoj zaštitnoj regulativi

* Rodno osjetljiva zdravstvena zaštita

**Strateški cilj: Obezbijediti kvalitetnu i dostupnu rodno osjetljivu zdravstvenu zaštitu**

Cilj 5.1. Unaprijeđene mjere za očuvanje reproduktivnog zdravlja žena i obezbijeđena kvalitetnija dostupnost zdravstvene zaštite

Cilj 5.2. Poboljšan rad savjetovališta u preventivnoj zdravstvenoj zaštiti

* Mediji i kultura

**Strateški cilj: Suzbijati rodne stereotipe i uvesti politike rodne ravnopravnosti u medije i kulturu**

Cilj 6.1. Povećana medijska vidljivost primjene politika rodne ravnopravnosti.

Cilj 6.2. Unaprjeđenje rodne ravnopravnosti u oblasti kulture

Cilj 6.3. Podstaći publikovanje i unaprijediti medijsku promociju djela i građana/ki koji /e promovišu rodnu ravnopravnost

* Ravnopravnost u procesu odlučivanja u političkom i javnom životu

**Strateški cilj: Ravnopravno učešće žena i muškaraca na svim nivoima odlučivanja**

Cilj 7.1. Postignuta uravnotežena zastupljenost žena i muškaraca na lokalnom nivou vlasti

Cilj 7.2. Povećan broj žena pripadnica manjiskih grupa, posebno pripadnica nacionalnih manjina, RE, kao i OSI populacije u političkom životu

1. **RESURSI ZA REALIZACIJU PLANA**

Sredstva za realizaciju aktivnosti iz Plana obezbijediće se iz:

* Budžeta Glavnog grada
* Donacija
* Korišćenjem domaćih i međunarodnih fondova
* Obezbjeđenjem sponzorstava od strane privatnih firmi i kompanija ili ostvarivanjem partnerstava sa firmama/kompanijama koje imaju razvijene programe društveno-odgovornog poslovanja.

 Sredstva za realizaciju aktivnosti biće planirana Budžetom Glavnog grada.

1. **PLAN PRAĆENJA, SPROVOĐENJA I PROCJENE USPJEŠNOSTI**

Koordinatorka za rodnu ravnopravnost sprovodiće i pratiti realizaciju Plana.

Uspješnost realizacije Plana biće praćena pomoću definisanih indikatora za pojedinačne aktivnosti.

Skupština Glavnog grada će razmatrati izvještaj o realizaciji Plana/finalna evaluacija tj. procjena uspješnosti čitavog Plana biće urađena na kraju perioda određenog za realizaciju aktivnosti.

1. **PLAN KOMUNIKACIJE SA JAVNOŠČU**

 Cilj komunikacije sa javnošću je da se obezbijedi vidljivost Plana za postizanje rodne ravnopravnosti u Glavnom gradu za period 2019. – 2020. godine, odnosno planiranih aktivnosti.

Plan komunikacije sa javnošću uključuje sljedeće:

* Objavljivanje Plana na sajtu Glavnog grada;
* Štampanje i distribucija Plana;
* Obavještavanje nadležnog tijela na nacionalnom nivou o usvojenom Planu;
* Obavještavanje relevantnih institucija na lokalnom nivou o usvojenom Planu;
* Informisanje medija na lokalnom i nacionalnom nivou o usvojenom Planu odnosno realizaciji planiranih aktivnosti.

**1.UNAPREĐENJE LJUDSKIH PRAVA ŽENA I RODNE RAVNOPRAVNOSTI**

**Strateški cilj: Uspostavljanje društva jednakih mogućnosti i eliminisanje svih oblika diskriminacije po osnovu pola**

|  |  |  |  |  |
| --- | --- | --- | --- | --- |
| **Aktivnosti** | **Nosioci aktivnosti i partneri** | **Vremenski okvir** | **Indikatori** | **Potrebna finansijska sredstva** |
| **Cilj 1. 1: Načelo rodne ravnopravnosti integrisano u izradu i primjenu svih lokalnih dokumenata i djelovanja lokalnih tijela** |
| 1.1.1. Prilikom izrade i primjene svih lokalnih dokumenata uključiti rodno senzitivan pristup uz obavezu upotrebe rodno senzitivnog jezika u tim dokumentima | Glavni grad |  kontinuirano2019-2020 | - Broj lokalnih dokumenata u čiju izradu je uključen rodno senzitivan pristup i imaju orodnjene indikatore | Resursi Glavnog grada |
| **Cilj 1. 2. Sprovođenje međunarodnih instrumenata za zaštitu ljudskih prava žena** |
| 1.2.1. Organizovati promociju ženskih ljudskih prava i istorije ženskog pokreta | Glavni gradRelevantne institucijeNVO sektorMeđunarodne organizacije | tokom perioda2019-2020 | - Broj i vrsta događaja organizovanih u cilju promocije | Resursi Glavnog grada |
| **Cilj 1.3: Promocija antidiskriminacionog zakonodavstva** |
| 1.3.1*.* Organizovati lokalnu kampanju upoznavanja javnosti sa mehanizmima zaštite od diskriminacije po osnovu pola ili bilo kog oblika diskriminacije | Glavni gradRelevantne institucijeNVO sektorMeđunarodne organizacije |  tokom perioda2019-2020 | - Organizovana kampanja - Broj događaja- Vrsta i broj distribuiranog materijala | Resursi Glavnog gradaDonacije |

**2.RODNA RAVNOPRAVNOST U OBRAZOVANJU**

**Strateški cilj: Uvođenje rodno osjetljivog obrazovanja i vaspitanja**

|  |  |  |  |  |
| --- | --- | --- | --- | --- |
| **Aktivnosti** | **Nosioci aktivnosti i partneri** | **Vremenski okvir** | **Indikatori** | **Potrebna finansijska sredstva** |
| **Cilj 2.1.Promovisati učešće žena u obrazovnim programima** |
| 2.1.1. Podrška ženama (sa posebnim osvrtom na žene sa invaliditetom, samohrane majke , djecu i mlade sa invaliditetom RE populacije, žene žrtve nasilja, žene srednjih godina koje su ostale bez posla, žene starije dobi, itd.) za učešće u obrazovnim programima. | Glavni gradRelevantne institucijeNVO sektorMeđunarodne organizacije |  kontinuirano2019-2020 | - Broj organizovanih događaja- Broj polaznika/ca- Broj medijskih nastupa | Resursi Glavnog gradaDonacije |
| 2.1.2. Oraganizovati likovni/ literarni konkurs za osnovne škole sa teritorije Glavnog grada na temu „Rodna ravnopravnost u mom gradu“ | Glavni gradRelevantne institucijeNVO sektor | tokom perioda2019-2020 | -Organizovan događaj-Broj učesnika-Medijska promocija | Resursi Glavnog gradaDonacije |
| **Cilj 2.2. Unaprijeđena rodna ravnopravnost u sportu** |
| 2.2.1. Održati festival ženskog sporta | Glavni gradRelevantne institucijeNVO sektor | tokom perioda2019-2020 | -Održan festival | Resursi Glavnog gradaDonacije |

**3.RODNA RAVNOPRAVNOST U EKONOMIJI**

**Strateški cilj: Povećati zaposlenost žena i ukloniti diskriminaciju žena na tržištu rada**

|  |  |  |  |  |
| --- | --- | --- | --- | --- |
| **Aktivnosti** | **Nosioci aktivnosti i partneri** | **Vremenski okvir** | **Indikatori** | **Potrebna finansijska sredstva** |
| **Cilj 3.1. Povećana zapošljivost žena, posebno teže zapošljivih kategorija** |
| 3.1.1. Kreiranje i sprovođenje mjera aktivne politike zapošljavanja, posebno teže zapošljivih kategorija žena | Glavni gradRelevantne institucijeNVO sektorMeđunarodne organizacije | tokom perioda2019-2020 | -Broj i vrsta kreiranih i sprovedenih mjera aktivne politike zapošljavanja-Broj žena uključenih u mjere aktivne politike zapošljavanja | Resursi Glavnog gradaDonacije |
| **Cilj 3.2.Podsticati žensko preduzetništvo i samozapošljavanje** |
| 3.2.1. kontinuirano unapređenje povoljnijih kreditnih linija za žene | Glavni gradRelevantne institucijeNVO sektorMeđunarodne organizacije | kontiniirano2019-2020 | -Broj uspostavljenih kreditnih linija-Broj odobrenih kredita za žene u okviru postojećih kreditnih linija pod povoljnijim uslovima | Resursi Glavnog gradaDonacije |
| 3.2.2. Sprovoditi programe obuke i seminare za žene koje otpočinju privatni biznis ili su vlasnice MSP, uz posebne obuke za žene iz teže zapošljivih kategorija | Glavni gradRelevantne institucijeNVO sektorMeđunarodne organizacije | najmanje 2 seminara/obuke tokom 2019 odnosno 2020 | - Broj sprovedenih programa obuke i seminari za žene koje otpočinju privatni biznis ili su vlasnice MSP-Broj žena obuhvaćenih programom | Resursi Glavnog gradaDonacije |
| 3.2.3. Finansijska podrška poljoprivrednih aktivnosti žena i finansiranje projekata gdje su nosioci žene sa sela | Glavni grad | tokom perioda2019-2020 | Broj žena-preduzetnica u ruralnom području-Odobrena kreditna sredstva ženama sa ruralnog područja | Resursi Glavnog grada |
| 3.2.4. Organizovati obuke za specifična zanimanja za teže zapošljive kategorije žena | Glavni grad Relevantne institucijeNVO sektorMeđunarodne organizacije |  najmanje 2 seminara/obuke tokom 2019 odnosno 2020 | -Broj obuka-Broj učesnika/ca uključenih u mjere aktivne politikezapošljavanja | Resursi Glavnog gradaDonacije |
| **Cilj 3.3.Postignut visok stepen usklađenosti radnih i porodičnih obaveza žena i muškaraca** |
| 3.3.1. Proširenje postojećih kapaciteta i usluga ustanova za brigu o djeci | Glavni grad Relevantne institucijeNVO sektorMeđunarodne organizacije |  tokom perioda2019-2020 | -Broj novootvorenih ustanova za brigu o djeci -Broj i vrsta usluga i djece obuhvaćenih uslugama | Budžet Crne GoreResursi Glavnog GradaDonacije |
| 3.3.2. Organizovanje kampanje o ravnomjernoj raspodjeli kućnih i porodičnih obaveza | Glavni grad Relevantne institucijeNVO sektorMeđunarodne organizacije | tokom perioda2019-2020 | -Organizovana kampanja- Broj saopštenja za javnost-Press clipping | Budžet Crne GoreResursi Glavnog GradaDonacije |
| 3.3.3. Proširenje sistema usluga za brigu o starima | Glavni grad Relevantne institucijeNVO sektorMeđunarodne organizacije | tokom perioda2019-2020 | -Broj i vrsta usluga za stara lica | Budžet Crne GoreResursi Glavnog GradaDonacije |
| **Cilj 3.4. Promocija antidiskriminacionog zakonodavstva u oblasti prava na rad** |
| 3.4.1.Organizovati okrugle stolove, konferencije u cilju razmjene dobrih praksi i primjene međunarodnog i nacionalnog antidiskriminacionog zakonodavstva u oblasti prava na rad | Glavni grad Relevantne institucijeNVO sektorMeđunarodne organizacije | Najmanje 1-2 konferencije tokom 2019 odnosno 2020 | -Organizovani okrugli stolovi -Broj učesnika/ca | Budžet Crne GoreResursi Glavnog gradaDonacije |
| 3.4.2.Promocija i podsticaj za prelazak tržišnih učesnika iz neformalnih (rad na crno i siva ekonomija) u formalne tokove (registrovani privredni subjekti) | Glavni grad Relevantne institucije | tokom perioda2019-2020 | -Organizovana promocija | Resursi Glavnog gradadonacije |
| 3.4.3.Suzbijanje rada na crno | Glavni grad Relevantne institucije | tokom perioda2019-2020 | -Organizovati kampanju | Resursi Glavnog gradadonacije |

**4.RODNO ZASNOVANO NASILJE**

**Strateški cilj: Suzbiti sve oblike nasilja nad ženama i nasilja u porodici, te unaprijediti položaj i zaštitu prava žrtava svih oblika nasilja**

|  |  |  |  |  |
| --- | --- | --- | --- | --- |
| **Aktivnosti** | **Nosioci aktivnosti i partneri** | **Vremenski okvir** | **Indikatori** | **Potrebna finansijska sredstva** |
| **Cilj 4.1 . Promovisanje mehanizama za borbu protiv trgovine ljudima** |
| 4.1.1. Organizovati javne tribine, konferencije, predavanja o nasilju nad ženama žrtvama trgovine ljudima | Glavni grad Relevantne institucijeNVO sektorMeđunarodne organizacije | tokom perioda2019-2020 | -Organizovan događaj-Broj učesnika/ca | Resursi Glavnog gradaDonacije |
| 4.1.2. Uspostaviti program podrške (program reintegracije za žene žrtve trafikinga i dugogodišnjeg nasilja) | Glavni grad Relevantne institucijeNVO sektorMeđunarodne organizacije | tokom perioda2019-2020 | -Broj realizovanih programa-Broj učesnika | Resursi Glavnog gradaDonacije |
| **Cilj 4.2.Ojačan sistem socijalne i druge podrške i zaštite žrtava nasilja u porodici** |
| 4.2.1. Uspostaviti programe podrške za žrtve nasilja (programe samopodrške, osnaživanja) | Glavni grad Relevantne institucijeNVO sektorMeđunarodne organizacije | tokom perioda2019-2020 | -Broj realizovanih programa-Broj učesnika/ca | Resursi Glavnog gradaDonacije |
| **Cilj 4.3. Povećan nivo informisanosti i znanja javnosti o posljedicama rodno zasnovanog nasilja i zakonskoj zaštitnoj regulativi** |
| 4.3.1.Sprovoditi edukaciju u cilju senzibilizacije javnosti o problemu nasilja u porodici, sa akcentom na kampanju 16 dana aktivizma borbe protiv nasilja nad ženama | Glavni gradRelevantne institucijeNVO sektorMeđunarodne organizacije |  period 2019-2020 | -Organizovane edukacije-Broj učesnika/ca-Broj medijskih izvještaja | Resursi Glavnog gradaDonacije |
| 4.3.2. Organizovati kampanju u romskim naseljima o problemu nasilja nad ženama i prisilnim brakovima RE djevojčica | Glavni gradRelevantne institucijeNVO sektorMeđunarodne organizacije |  tokom perioda 2019-2020 | - Organizovana edukacija-Broj učesnika/ca | Resursi Glavnog gradaDonacije |
| 4.3.3.Izraditi edukativni materijal o svim oblicima nasilja i načinu suzbijanja  | Glavni grad  |  tokom perioda2019-2020 | -Izrađen i publikovan materijal | Resursi Glavnog grada  |

**5.RODNO OSJETLJIVA ZDRAVSTVENA ZAŠTITA**

**Strateški cilj: Obezbijediti kvalitetnu i dostupnu rodno osjetljivu zdravstvenu zaštitu**

|  |  |  |  |  |
| --- | --- | --- | --- | --- |
| **Aktivnosti** | **Nosioci aktivnosti i partneri** | **Vremenski okvir** | **Indikatori** | **Potrebna finansijska sredstva** |
| **Cilj 5.1. Unaprijeđene mjere za očuvanje reproduktivnog zdravlja žena i obezbijeđena kvalitetnija dostupnost zdravstvene zaštite** |
| 5.1.1. Sprovoditi programe prevencije (specijalističke kontrole reproduktivnog zdravlja, ranog otkrivanja malignih oboljenja, smanjivanje rizičnih faktora, razvijanje zdravih stilova života, razvijanje lične odgovornosti osobe za zdravlje) | Glavni grad Relevantne institucijeNVOMeđunarodne organizacije |  period2019-2020 | -Sprovedeni preventivni programi -Štampani – distribuirani letci i brošure -Broj pregleda | Resursi Glavnog gradaDonacije |
| 5.1.2. Sprovoditi programe obuke mladih i žena o mogućnostima planiranja porodice i primjene kontracepcije, sa posebnim akcentom na ranjive grupe | Glavni grad Relevantne institucijeNVOMeđunarodne organizacije |  2 obuke tokom 2019 /odnosno 2020 | -Broj sprovedenih programa-Broj polaznika/ca | Resursi Glavnog gradaDonacije |
| **Cilj 5.2. Poboljšan rad savjetovališta u preventivnoj zdravstvenoj zaštiti** |
| 5.2.1. Organizovati edukaciju RE populacije o postupku izbora svog ljekara | Glavni grad Relevantne institucijeNVO |  period2019-2020 | -Organizovana obuka | Resursi Glavnog grada |
| 5.2.2. Sprovoditi program prevencije PPB (usklađen sa kompatibilnim programima prevencije HIV/AIDS, infektivnih bolesti i sl.)  | Glavni grad Relevantne institucijeNVO sektorMeđunarodne organizacije |  period 2019-2020 | - Broj i vrsta realizovanih aktivnosti i informisanih građana/ki | Resursi Glavnog gradaDonacije |
|  |

**6.MEDIJI I KULTURA**

**Strateški cilj: Suzbijati rodne stereotipe i uvesti politike rodne ravnopravnosti u medije i kulturu**

|  |  |  |  |  |
| --- | --- | --- | --- | --- |
| **Aktivnosti** | **Nosioci aktivnosti i partneri** | **Vremenski okvir** | **Indikatori** | **Potrebna finansijska sredstva** |
| **Cilj 6.1. Povećana medijska vidljivost primjene politika rodne ravnopravnosti** |
| 6.1.1. Redovno informisanje javnosti o aktivnostima na polju postizanja rodne ravnopravnosti  | Glavni gradMediji |  kontinuirano2019-2020 | -Tematske emisije sa sagovornicima/cama na teme rodne ravnopravnosti -Spot za promovisanje rodne ravnopravnosti | Resursi Glavnog gradaDonacije |
| **Cilj 6.2. Unaprjeđenje rodne ravnopravnosti u oblasti kulture** |
| 6.2.1. Sufinansiranje kulturno-umjetničkih programa i projekata koji afirmišu rodnu ravnopravnost | Glavni grad Relevantne institucijeNVO sektorMeđunarodne organizacije | period 2019-2020 | - Broj realizovanih programa- Broj učesnika/ca | Resursi Glavnog gradaDonacije |
| 6.2.2. Organizovati Nedjelju ženskog kulturnog stvaralaštva (ŽENES) | Glavni grad Relevantne institucijeNVO sektorMeđunarodne organizacije | period2019-2020 | -Organizovana Nedjelja ženskog kulturnog stvaralaštva- Broj učesnika/ca | Resursi Glavnog gradaDonacije |
| **Cilj 6.3. Podstaći publikovanje i unaprijediti medijsku promociju djela i građana/ki koji /e promovišu rodnu ravnopravnost** |
| 6.3.1.Medijska promocija znamenitih žena Glavnog grada kroz istoriju | Glavni gradRelevantne institucijeNVO sektor |  period2019-2020 | -Broj emisija na televizijama, radio stanicama i kolumna u pisanim medijima | Resursi Glavnog gradaDonacije |
| 6.3.2.Podrška za objavljivanje djela koja promovišu rodnu ravnopravnost  | Glavni grad | period 2019-2020 | -Broj objavljenih djela | Resursi Glavnog gradaDonacije |
|  |

**7.RAVNOPRAVNOST U PROCESU ODLUČIVANJA U POLITIČKOM I JAVNOM ŽIVOTU**

**Strateški cilj: Ravnopravno učešće žena i muškaraca na svim nivoima odlučivanja**

|  |  |  |  |  |
| --- | --- | --- | --- | --- |
| **Aktivnosti** | **Nosioci aktivnosti i partneri** | **Vremenski okvir** | **Indikatori** | **Potrebna finansijska sredstva** |
| **Cilj 7.1. Postignuta uravnotežena zastupljenost žena i muškaraca na lokalnom nivou vlasti** |
| 7.1.1. Ustanoviti bazu podataka o zastupljenosti žena u organima i službama lokalne uprave Glavnog grada i Službi Skupštine i na rukovodećim mjestima u Glavnom gradu | Glavni grad |  kontinuirano 2019-2020 | -Formirana baza podatka i njeno redovno ažuriranje | Resursi Glavnog grada |
| 7.1.2. Ustanoviti bazu podataka o broju žena odbornica u Skupštini Glavnog grada i u radnim tijelima Skupštine Glavnog grada | Glavni grad |  kontinuirano 2019-2020 | -Formirana baza podatka i njeno redovno ažuriranje | Resursi Glavnog grada |
| 7.1.3. Ustanoviti bazu podataka o broju žena u organima upravljanja javnih službi čiji je osnivač Glavni grad (društva sa ograničenom odgovornošću i javnih ustanova) | Glavni grad |  kontinuirano2019-2020 | -Formirana baza podatka i njeno redovno ažuriranje | Resursi Glavnog grada |
| **Cilj 7.2. Povećan broj žena pripadnica manjiskih grupa, posebno pripadnica nacionalnih manjina, RE, kao i OSI populacije u političkom životu** |
| 7.2.1.Organizovati obuku za pripadnice manjinskih grupa kako bi se osnažile za bavljenje politikom | Glavni grad Relevantne institucijeNVO sektorMeđunarodne organizacije |  Tokom perioda 2019-2020 | -Broj obuka-Broj učesnika/ca | Resursi Glavnog gradaDonacije |